
 Petrus, Dei gratia Leuchorum episcopus, universis fidelibus in perpetuum. Posterorum paci providere cupientes, res gestas scriptis tradimus  ne illarum series oblivione sepulta, lites generet in futurum atque discordias. Inde est quod ad omnium tam presentium quam futurorum  noticiam presenti carta transmittimus qualiter discordia que inter domum Morimundi et dominum Ulricum de Novovillari  erat, fuerit consopita. Cum enim domus memorata ex dono domini Ulrici Acrimontis et filiorum ipsius Fulconis, Rainerii et Gerardi  in omnibus feodis et alodiis tam propinquis quam remotis ad ipsos pertinentibus haberet piscarias in aquis, ligna ad ignem et varia opificia pascuale per terras et in  silvis ad opus animalium usuaria, castrum Acrimontis devenit in dominium domini Ulrici de Novovillari et Theoderici nepotis ejus. Cum autem idem  Ulricus donationes antecessorum suorum fratribus Morimundi calumpniaretur et sub hac occasione plurima dampna illis intulisset, carta de dono domni Ulrici de  Acrimonte ad curiam nostram apportata fuit. Que cum a clero curie nostre fuisset diligenter considerata, justo judicio decretum est, domum Morimundi habere ex dono domni Ulrici Acrimontis vanam pasturam per totam terram suam et in omnibus aquis piscarias, in cunctis silvis et nemoribus, ligna  ad focum, ad marrimagium et ad omnes alias necessitates, glandem etiam et fagenam et quicquid aliud in nemoribus nascitur ad pastum porcorum et  omnium aliorum animalium. Postmodum jamdictus Ulricus Novivillaris, penitudine ductus, Morimundum venit et in pleno capitulo monachorum atque conversorum recognovit quod ecclesiam Morimundensem injuste vexaverat suique reatus veniam expetiit et impetravit. Laudavit etiam et  confirmavit universa que antecessores sui domui suprascripte donaverant, scilicet vanam pasturam per totam terram suam, piscarias in omnibus aquis  suis, in cunctis silvis et nemoribus suis ligna ad ignem, ad marrimagium et ad omnes alias necessitates, glandem et fagenam, et quicquid  aliud nascitur in silvis et nemoribus ad pastum porcorum omniumque aliorum animalium. Concessit quoque ire ac redire libere atque secare per totam terram suam.  Si autem dampnum factum fuerit, capitale solum reddetur, nec aliqua alia justicia exigetur. Preterea concessit et laudavit omnia que sepedicta  domus usque tunc acquisierat et de quibus tunc temporis investita erat. Testes : Jacobus de Claroloco, Wirricus de Andrewo, abbates,  Fulco filius domini Rainerii de Borbona, Galterus de Acrimonte, clerici, Fulco de Allevelcurt, Rainaldus de Lambreio, milites. Laudavit hec omnia filia  ipsius Ulrici Joeta. Testes : Ulricus de Frasneio monachus Morimundi et Cono miles Ulrici de Novovillari. Et ut majorem haberet  factum istud firmitatem, omnia ista memoratus Ulricus in nostra presentia recognovit et ad ampliorem confirmationem in manu nostra  posuit. Testes : Rainaldus abbas Belliprati, Fridericus major decanus ecclesie nostre, Odo thesaurarius, Theodericus de Bar, Aimo Albus,  Albricus de Doncelas, archidiaconi, Wido de Fesca Tullensis canonicus, Lodovicus et Cono milites memorati Ulrici. Omnia  suprascripta laudavit Rainerius, filius domni Ulrici de Novovillari, in presentia nostra sub testibus supramemoratis. Actum anno ab incarnatione  Domini millesimo centesimo octogesimo quarto. 